**Sunčica Lovrečić Čekić**

**Ableizam, neuroableizam i internalizirani ableizam, ne samo pojmovi već stvarnost koja nas okružuje.**

Iako se o diskriminaciji osoba s invaliditetom sve češće govori, pojam ableizam još uvijek nije zaživio u svakodnevnom jeziku, a još manje u zakonodavnim, obrazovnim i profesionalnim praksama.

Ukratko, ableizam je sustavna i individualna diskriminacija osoba koje odstupaju od društveno konstruiranih normi funkcionalnosti, bilo na temelju tjelesnih, mentalnih, senzoričkih ili kognitivnih karakteristika.

Kad govorimo o ableizmu, često ljudi pomisle na rampe, na parkirna mjesta, na nedostatak lifta u zgradama. I da, to jest ableizam, onaj najvidljiviji. Ali onaj najtvrdokorniji nije ni u betonu, ni u arhitekturi već u uvjerenjima.

U hrvatskom zakonodavnom okviru, iako je diskriminacija po osnovi invaliditeta definirana Zakonom o suzbijanju diskriminacije, termin “ableizam” ne postoji, što je simptomatično za širi problem. Ono što se ne imenuje ne postoji, pa stoga i lakše ostaje zanemareno.

Ableizam je ideja da je jedino poželjno biti „funkcionalan“ u okviru onoga što smatramo normom, a sve što odstupa od te norme postaje problem. Nije važno je li netko autističan, je li ne može govoriti, hodati ili kombinacija svega toga, društvo nas ne vidi kao različite, već kao manjkave. Nedovoljno sposobne. Nedovoljno produktivne. Nedovoljno prilagođene. Ableizam je kad se ne pitaš kako nekome olakšati svakodnevicu, nego kako ga naučiti da se prilagodi tvojoj.

U školama to zovemo “prilagodbama”, ali ih se daje škrto, kao da su milostinja. U zdravstvu to zovemo “empatijom”, ali samo kad se pacijent ne usudi previše reći ili postaviti koje pitanje više.

U jeziku, to se vidi kroz izrazito patološke opise neurodivergentnosti, upotrebu izraza “pati od” ili “boluje”, infantilizaciju odraslih osoba, te podjelu na „visoko“ i „nisko funkcionalne“, što nije medicinski ni etički utemeljeno, nego služi održavanju hijerarhija unutar same zajednice osoba s invaliditetom.

U profesionalnoj praksi, ableizam se često prikriva iza jezika stručnosti. Roditelji traže „najbolje za dijete“, a pod time se podrazumijeva da dijete prestane biti ono što jest. Stručnjaci govore o „poticajnom okruženju“, ali pritom misle na kontrolu ponašanja i socijalizaciju prema normi. Ljudi kažu da „nisu stručnjaci, ali imaju pravo na mišljenje“ osobito kad to mišljenje omalovažava potrebe, prava i glas same osobe.

Problem nije samo u predrasudama, nego i u strukturalnoj moći. Tko određuje kriterije za dodjelu podrške? Tko odlučuje tko „zaslužuje“ asistenta? Tko donosi pravila o školskim prilagodbama? To nisu osobe koje svakodnevno žive posljedice diskriminacije, nego institucije koje rijetko preispituju vlastite kriterije i često ignoriraju iskustva osoba koje sustav navodno štiti.

Neuroableizam je specifičan oblik ableizma usmjeren na neurodivergentne osobe, odnosno osobe čije funkcioniranje u području pažnje, senzorne obrade, govora, komunikacije ili emocionalne regulacije odstupa od onoga što se smatra “tipičnim”. Tu se najčešće radi o autističnim osobama, osobama s ADHD-om, Touretteovim sindromom, disleksijom, i sličnim neurološkim raznolikostima.

Neuroableizam je poseban soj te iste ideologije, onaj usmjeren prema neurodivergentnim osobama. Ovdje nije poanta možeš li hodati, nego možeš li šutjeti kad se od tebe očekuje da šutiš. Možeš li slušati kad drugi govore o tebi. Možeš li se ponašati “dovoljno normalno” kako bi mogao sjediti za istim stolom s onima koji ti velikodušno dopuštaju prisutnost, dokle god ne zaboraviš tko postavlja pravila, i prije svega ako uspiješ sakriti svaki pokret, svaku misao, svaki trag onoga što jesi.

I tu dolazimo do onog najtišeg i najopasnijeg oblika, internaliziranog ableizma.

On ne dolazi izvana. On ti govori iznutra. On ti kaže da si preosjetljiva. Da izmišljaš. Da preuveličavaš. Da se moraš potruditi više, više, i više. On te tjera da se sramiš kad nešto ne možeš, umjesto da se ljutiš što ti nije omogućeno.

Internalizirani ableizam je kad umjesto da vičeš “ova škola me isključuje”, ti šapućeš samom sebi “možda ja nisam za ovo”. Kad ne tražiš podršku jer „ima i gorih slučajeva“. Kad cijeli život učiš maskirati ali nikad nije dovoljno dobro. Nije dobro za njih a još je manje dobro za tebe.

Internalizirani ableizam je najtiša i najtvrdokornija razina ovog problema. To je stanje u kojem same osobe s invaliditetom ili neurodivergentne osobe usvoje stavove društva koje ih diskriminira, i počnu ih primjenjivati na sebe. U pravilu se javlja kao posljedica sustavne stigmatizacije, emocionalnog zanemarivanja i nedostatka pozitivnih identifikacijskih modela.

Primjer internaliziranog ableizma kod autističnih osoba je osjećaj srama zbog senzorne osjetljivosti, govorne razlike ili potrebe za rutinskom strukturom, do te mjere da osoba sama sebe pokušava „popraviti“ umjesto da traži prilagodbe. Kod mnogih osoba to dovodi do kasnih dijagnoza, iscrpljenosti, maskiranja i pojave anksioznosti, depresije i autističnog burnouta što se sve može povezati s institucionalnim propustima u podršci i predrasudama u društvu.

Važno je naglasiti da su mnoga mentalna stanja kod autističnih osoba vrlo često posljedica maskinga koji je posljedica internaliziranog ableizma odnosno ableizma.

Ableizam je način razmišljanja koji postaje navika, pa pravilo, pa očekivanje. Zato nije dovoljno izgraditi rampu ako svi i dalje misle da oni koji je trebaju smetaju. Nije dovoljno uvesti asistenta u razred ako je to popraćeno pogledima koji govore “sad je svima teže zbog tebe”. Nije dovoljno reći „različitost je bogatstvo“ ako istovremeno mjeriš nečiju vrijednost kroz „razinu funkcionalnosti“.

Dakle važno je stvarati prostore u kojima su neurodivergentne i osobe s invaliditetom dobrodošle baš takve kakve jesu. Bez korekcije, bez „popravljanja“. To uključuje emocionalnu sigurnost, prilagodbe koje ne treba posebno tražiti, vidljivost i reprezentaciju. Treba prestati naše potrebe nazivati posebnim potrebama jer one nisu posebne već su jednostavno humane potrebe.

I treće, okolina može pomoći time što će podržati da same osobe dođu do informacija koje im pomažu u razumijevanju vlastitog identiteta. Kada razumiju sebe i vlastiti identitet one mogu vrlo često same naći rješenje za neke svoje poteškoće.

Tek kad počnemo razumijevati da problem nije u nama, nego u društvu koje nas je naučilo da šutimo, može početi stvarno ozdravljenje.

Potom je važna zajednica jer kada vidiš da postoji zajednica, sigurna zajednica ljudi koja dijeli tvoje iskustvo, koja ne umanjuje tvoju bol, nego je čak i pretvara u snagu – to može puno promjeniti. Kada više ne misliš da si ti problem, nego da si oduvijek imao pravo biti to što jesi stvari počinju ići na bolje.

Borba protiv ableizma zahtijeva da se prestanemo zadovoljavati vidljivošću, simbolima i „pričama o uspjehu“. Ona zahtijeva pravne mehanizme koji uključuju i sankcije, ne samo preporuke. Zahtijeva edukaciju onih koji rade s djecom, koji vode ustanove, koji oblikuju politike. Zahtijeva jezik koji ne skriva nepravdu iza neutralnih izraza.

Borba protiv ableizma nije borba za posebne uvjete. To je borba za osnovna prava da ne budeš isključen zato što tvoje tijelo, um ili način komunikacije ne ulazi u katalog poželjnih.

I nije to samo politička borba. To je osobna borba svaki put kad odlučimo da više nećemo gutati sram. Da više nećemo opravdavati sustave koji nas ignoriraju. I da nećemo više ponavljati tuđe rečenice iz straha da će nas odbaciti ako govorimo svoje.

Nekima će to biti previše. Previše zahtjeva. Previše istine. Previše glasa iz usta onih koji su trebali šutjeti.

Ali upravo zato moramo govoriti.